**Нодавлат таълим ташкилотларига бир қатор имтиёзлар берилди**

Жорий йилнинг 25 июнь куни мамлакатимиз Президентининг «Нодавлат таълим ташкилотларини давлат томонидан қўллаб-қувватлаш ва таълим жараёнида ёшлар учун қўшимча шарт-шароитлар яратиш чора-тадбирлари тўғрисида»ги ПҚ-5161-сонли қарори қабул қилинди.

Қарорга мувофиқ, нодавлат таълим ташкилотлари 2021 йил 1 августдан 2024 йил 1 январга қадар таълим жараёнида фойдаланиладиган бино ва иншоотлар ижара тўлови харажатларининг **50 фоизгача**, бироқ давлат кўчмас мулк объектларидан фойдаланганлик учун ижара тўловининг қонунчиликда белгиланган минимал ставкасининг 50 фоизидан кўп бўлмаган миқдорда **давлат бюджети маблағлари ҳисобидан қоплаб берилади.**

Шунингдек, **2021 йил 1 июлдан 2024 йил 1 январга** қадар вазирлик ва идоралар  тизимидаги коллеж ва техникумларнинг бино ва иншоотларида (Тошкент ва Самарқанд шаҳарларидан ташқари) фаолиятини амалга оширадиган нодавлат таълим ташкилотлари ижара тўловидан **озод этилади** (сақлаш ва коммунал тўловлар бўйича харажатлар бундан мустасно).

Бундан ташқари уларга таълим жараёни натижасида олинган, **ўзлари ишлаб чиқарган маҳсулотларни**(иш ва хизматларни) таълим ташкилотлари учун  назарда тутилган **имтиёзлар** ( қўшилган қиймат солиғи ва фойда солиғи бўйича) **татбиқ этилган ҳолда** реализация қилиш ҳуқуқи берилади.

Яна бир эътиборли томони шундаки, 2021 йил 1 октябрдан бошлаб солиқ тўловчи томонидан тегишли **халқаро уюшмага** аъзо бўлиш учун **аъзолик бадалларига ҳамда қайта тайёрлаш ва малакасини ошириш учун нодавлат таълим ташкилотларига йўналтириладиган**ўзининг иш ҳақи ва бошқа даромадлари суммаси жисмоний шахслардан олинадиган **даромад солиғидан озод қилинади.**

Бунда, мазкур солиқ имтиёзлари **базавий ҳисоблаш миқдорининг 8 баробаригача** бўлган суммага, шунингдек, ўқув курсидан муваффақиятли ўтган ҳамда тегишли халқаро уюшма аъзоси сифатида аъзолик бадаллари тўловини ва кўрсатилган хизматлар учун тўловни тасдиқловчи ҳужжат мавжуд бўлганда қўлланилади.

**ДСҚ Матбуот хизмати**